Document ID: 32015L0013

DELEGIRANA DIREKTIVA KOMISIJE (EU) 2015/13
оd 31. listopada 2014.
o izmjeni Priloga III. Direktivi 2014/32/EU Europskog parlamenta i Vijeća u pogledu raspona protoka vodomjera
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2014/32/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na stavljanje na raspolaganje mjernih instrumenata na tržištu (1), a posebno njezin članak 47. točku (b),
budući da:
(1)
Direktivom 2014/32/EU utvrđuju se zahtjevi koje određeni mjerni instrumenti moraju ispuniti u cilju njihova stavljanja na tržište i/ili uporabe za određene za mjerne zadatke koje su propisale države članice.
(2)
Prvi od posebnih zahtjeva za vodomjere (zahtjev 1.) iz Priloga III. Direktivi 2014/32/EU odnosi se na naznačeni uvjet rada za raspon protoka Q3/Q1 ≥ 10.
(3)
Dana 31. listopada 2011. stupila ne je na snagu ažurirana norma EN 14154 s rasponom protoka Q3/Q1 ≥ 40. Revidirana norma EN 14154 odražava međunarodne norme i stroža je u smislu raspona protoka u odnosu na posebne zahtjeve iz Priloga III. Direktivi 2014/32/EU te omogućuje preciznije rezultate mjerenja.
(4)
Prije uvođenja raspona protoka Q3/Q1 ≥ 10 Direktivom 2004/22/EZ Europskog parlamenta i Vijeća (2) o mjernim instrumentima, u svim državama članicama primjenjivala se norma Međunarodne organizacije za zakonsko mjeriteljstvo (OIML) koja je već sadržavala zahtjev raspona protoka Q3/Q1 ≥ 40. Kao rezultat prijelaznih odredaba iz članka 50. stavka 2. Direktive 2014/32/EU većina vodomjera koji se trenutačno stavljaju na tržište već su usklađeni s zahtjevom raspona protoka Q3/Q1 ≥ 40.
(5)
Vodomjeri s rasponom protoka Q3/Q1 ≥ 10 mogu biti značajno jeftiniji od vodomjera sa zahtjevima norme EN 14154 (Q3/Q1 ≥ 40). Točkom 10. Priloga III. Direktivi 2014/32/EU predviđeno je diskrecijsko pravo distributera ili osobe koja je zakonski određena za postavljanje vodomjera da utvrdi, među ostalim, koja je stopa protoka primjerena za točno mjerenje potrošnje koja je predviđena ili se može predvidjeti (3). Stoga se vodomjeri koji nisu u skladu s normom EN 14154 u pogledu raspona protoka, ali su u skladu sa zahtjevima iz Priloga III. Direktivi 2014/32/EU, mogu ugrađivati. To, međutim, može povećati mogućnost pogreške u računima potrošača zbog manje preciznog mjerenja vodomjera.
(6)
Raspon protoka Q3/Q1 ≥ 40 predstavlja najnovije spoznaje koje se rabe u postojećoj međunarodnoj normi i praksi proizvodnje te odgovara minimalnoj kvaliteti trenutačno raspoloživoj na tržištu Unije. Njime se omogućuje preciznije mjerenje i osigurava viša razina zaštite potrošača. Budući da je raspon protoka Q3/Q1 ≥ 40 godinama bio i još uvijek jest minimum koji se ugrađuje na tržištu, sukladnost ne uključuje dodatne troškove za korisnike.
(7)
Direktivu 2014/32/EU treba na odgovarajući način izmijeniti,
DONIJELA JE OVU DIREKTIVU:
Članak 1.
U Prilogu III. Direktivi 2014/32/EU točka 1. zamjenjuje se sljedećim:
„1.
Raspon protoka vode
Vrijednosti raspona protoka vode ispunjavaju sljedeće uvjete:
Q3/Q1 ≥ 40
Q2/Q1 = 1,6
Q4/Q3 = 1,25”
Članak 2.
1. Države članice donose i objavljuju zakone i druge propise potrebne za usklađivanje s ovom Direktivom najkasnije do 19. travnja 2016. One Komisiji odmah dostavljaju tekst tih odredaba.
One te odredbe primjenjuju od 20. travnja 2016.
Kada države članice donose te odredbe, one sadržavaju uputu na ovu Direktivu ili se uz njih navodi takva uputa prilikom njihove službene objave. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 31. listopada 2014.

Labels: 7
3
1
20